Τέτοια φαινόμενα συναντούμε σ’ όλη την Ελλάδα. Ένα από τα πιο χαρακτηριστικά αποτελεί η οικογένεια Αρναούτογλου, ισχυρών αγιάνηδων της Τριπολιτσάς. Σύμφωνα με έγγραφα που δημοσίευσε η Μάρθα Πύλια, η οικογένεια αυτή κατείχε στις αρχές του 19ου αιώνα 45.530 στρέμματα γη. Στα τσιφλικοχώρια της περιοχής Τριπόλεως η Τουρκική ιδιοκτησία καταλάμβανε 54.500 στρ. καλλιεργήσιμης γης, δηλαδή το 96% των γαιών. Σ’ άλλα έγγραφα συναντούμε αρκετές περιπτώσεις καταναγκασμού χωρικών για "μεταβίβαση" της κυριότητας γαιών τους. Mε αυτό το καθεστώς ο τσιφλικάς συγκέντρωνε ευρείες δικαιοδοσίες πάνω στους καλλιεργητές χωρικούς.